黄滔
壶公山（古老相传古仙姓陈名壶公于此山成道因而名焉）
八面峰峦秀，孤高可偶然。数人游顶上，沧海见东边。
不信无灵洞，相传有古仙。橘如珠夏在，池象月垂穿。
仿佛尝闻乐，岧峣半插天。山寒彻三伏，松偃出千年。
樵牧时迷所，仓箱岁叠川。严祠风雨管，怪木薜萝缠。
青草方中药，苍苔石里钱。琼津流乳窦，春色驻芝田。
乌兔中时近，龙蛇蛰处膻。嘉名光列土，秀气产群贤。
瀑锁瑶台路，溪升钓浦船。鳌头擎恐没，地轴压应旋。
蠲疾寒甘露，藏珍起瑞烟。画工飞梦寐，诗客寄林泉。
掘地多云母，缘霜欠木绵。井通鳅吐脉，僧隔虎栖禅。
危磴千寻拔，奇花四季鲜。鹤归悬圃少，凤下碧梧偏。
桃易炎凉熟，茶推醉醒煎。村家蒙枣栗，俗骨爽猿蝉。
谷语升乔鸟，陂开共蒂莲。落枫丹叶舞，新蕨紫芽拳。
翠竹雕羌笛，悬藤煮蜀笺。白云长掩映，流水别潺湲。
作赋前儒阙，冲虚南国先。省郎求牧看，野老葺斋眠。
寺立兴衰创，碑须一二镌。清吟思却隐，簪绂奈萦牵。